b'\n_START_ARTICLE_\nTrianglen (K\xc3\xb8benhavn)\n_START_SECTION_\nHistorie\n_START_PARAGRAPH_\nI det 19. \xc3\xa5rhundrede var Trianglen holdeplads for kapervogne, som k\xc3\xb8rte k\xc3\xb8benhavnerne ud til Dyrehaven, og flere af pladsens restauranter stammer tilbage fra den tid hvor de betjente kaperkuskene. Centralt p\xc3\xa5 pladsen st\xc3\xa5r den forhenv\xc3\xa6rende sporvognsventesal, som nu er omdannet til offentlige toiletter, i folkemunde kaldet Bien. Den blev opf\xc3\xb8rt i 1907 med Peder Vilhelm Jensen-Klint som arkitekt og er nu fredet. Kapervognene stoppede omkring 1950, lidt efter anden verdenskrig._NEWLINE_Ud for \xc3\x98sterbrogade 72 findes en mindetavle for styrmand og frihedsk\xc3\xa6mper Ejler Haubirk, der den 20. oktober 1944 blev skudt ned og dr\xc3\xa6bt p\xc3\xa5 gaden af Henning Br\xc3\xb8ndum fra Petergruppen. Han var blevet genkendt p\xc3\xa5 Caf\xc3\xa9 Odin, der l\xc3\xa5 p\xc3\xa5 hj\xc3\xb8rnet af Odensegade.\n_START_SECTION_\nGeografi\n_START_PARAGRAPH_\nDe fem veje \xc3\x98sterbrogade, \xc3\x98ster All\xc3\xa9, Blegdamsvej, Odensegade og Nordre Frihavnsgade l\xc3\xb8ber sammen her._NEWLINE_Lille Triangel ligger knap 500 meter syd\xc3\xb8st fra Trianglen. Her l\xc3\xb8ber gaderne \xc3\x98sterbrogade, Dag Hammarskj\xc3\xb6lds All\xc3\xa9, Classensgade, \xc3\x98ster Farimagsgade og \xc3\x98ster S\xc3\xb8gade sammen.'